600થી વધુ દર્દીઓની થઇ ચૂકી છે સારવાર!
20 હજારથી વધુ લોકો કરાવી ચૂક્યા છે ચેકઅપ!
જરૂરીયાતમંદો માટે ઉદ્ધારક બન્યા ડૉ. સ્વપ્નિલ માને, જેમણે મહારાષ્ટ્રના અહમદનગરથી દૂર આવેલા રાહુરી વિસ્તારમાં કેન્સરના દર્દીઓ માટે રિસર્ચ સેન્ટર અને હોસ્પિટલ શરૂ કરી છે. જ્યાં ગરીબોને તદ્દન મફતમાં કેન્સરની સારવાર કરી આપવામાં આવે છે. અત્યાર સુધી 600થી વધુ દર્દીઓ સારવાર લઈ ચૂક્યા છે!
તેમની માતાએ તેમને જિંદગીનું મિશન આપ્યું, ત્યારબાદ તેમની જીદ હતી ડૉક્ટર બની ગરીબ દર્દીઓને મદદ કરવાની. એટલા માટે જ આજે મહારાષ્ટ્રના અહમદનગરમાં રહેતા ડૉક્ટર સ્વપ્નિલ માનેને લોકો એક દેવદૂત ગણે છે. આર્થિક રીતે પછાત વિસ્તારમાં રહેતા ગરીબ લોકો માટે તેઓ કેન્સર જેવી મોંઘી બીમારીની મફત સારવાર આપે છે. તેઓ મહારાષ્ટ્રના જુદા જુદા વિસ્તારોમાં કેન્સરના નિદાન માટે મફત કેમ્પનું આયોજન પણ કરે છે. ડૉ.સ્વપ્નિલ જે વિસ્તારમાં કામ કરે છે એ રાહુરી વિસ્તાર અહમદનગરથી 35 કિલોમીટર દૂર છે. ઓછો જાણીતો આ વિસ્તાર કેન્સરના ગરીબ દર્દીઓ માટે આશાની છેલ્લી કિરણ સમાન છે.
"મેં મારી માતાને પૂછ્યું કે ડૉક્ટર આપણાં પાડોશીની સારવાર કેમ નથી કરતા, જવાબમાં બાએ કહ્યું કે ડૉક્ટર ફક્ત એમનો જ ઇલાજ કરે છે જેમની પાસે સારવાર માટે પૈસા હોય."
"હું મોટો થઇને ડૉક્ટર બનીશ અને ગરીબ દર્દીઓને મફત સારવાર આપીશ."
ઇન્ડિયન કાઉન્સિલ ઓફ મેડિકલ રિસર્ચના એક રિપોર્ટ પ્રમાણે દેશમાં દરરોજ 1300 લોકો ફક્ત કેન્સરને કારણે મૃત્યુ પામે છે. રિપોર્ટ પ્રમાણે વર્ષ 2014માં કેન્સરને કારણે 5 લાખ લોકો મૃત્યુ પામ્યા હતાં. આ વર્ષમાં જ 50 હજાર મહિલાઓ સર્વાઇકલ કેન્સરનો શિકાર બની હતી. ઝડપથી વધી રહેલા કેન્સરના ફેલાવાને ધ્યાનમાં રાખીને ડૉક્ટર માનેએ પાંચ વર્ષ પહેલા ભાડાની જગ્યામાં 'માને મેડિકલ ફાઉન્ડેશન એન્ડ રિસર્ચ સેન્ટર'ની રાહુરીમાં સ્થાપના કરી. 16 બેડ ધરવતા આ હોસ્પિટલમાં ડૉ.માને ઉપરાંત 12 ડૉક્ટર્સની ટીમ કામ કરે છે. આ સેન્ટરમાં અત્યાર સુધી 600થી વધુ દર્દીઓ સારવાર લઇ ચૂક્યા છે.
"છેલ્લા પાંચ વર્ષોમાં અમે મેડિકલ કેમ્પ મારફતે 20000થી વધુ લોકોનું ચેકઅપ કરી ચૂક્યા છીએ."
"અહમદનગર અને આસપાસના વિસ્તારોની મહિલાઓમાં સર્વાઇકલ કેન્સર ખૂબ ઝડપથી ફેલાઇ રહ્યું છે. અહીં દર 100માંથી 1 મહિલા આ બિમારીથી પિડાઇ રહી છે. પશ્ચિમી દેશોમાં કેન્સર અંગે જાગૃતિ વધારે હોવાથી કેન્સરને કારણે મરનાર લોકોની સંખ્યા ખૂબ ઓછી છે, જ્યારે આપણા દેશમાં લોકોને કેન્સર અંગે ઓછી માહિતી હોવાને કારણે તેઓ આ બીમારીને વધુ ગંભીરતાથી નથી લેતા અને જ્યારે તેઓ ડૉક્ટર પાસે સારવાર માટે પહોંચે છે ત્યારે બીમારી શરીરમાં વધુ પ્રસરી ગઇ હોય છે."
ડૉક્ટર માનેના કહે છે કે કેન્સરના 60 ટકા દર્દીઓ ત્યારે સામે આવે છે જ્યારે બીમારી છેલ્લા સ્ટેજમાં પહોંચી જાય છે અને આવી સ્થિતિમાં ડૉક્ટર્સ પણ મજબૂર બની જતાં હોય છે.
આજે ડૉક્ટર માને એક મિશનની જેમ કેન્સરના દર્દીઓની મફત સારવાર કરી રહ્યાં છે. ડૉ.માનેના રિસર્ચ સેન્ટરમાં કેન્સરની સારવારનો ખર્ચ રૂ.12000 છે અને જે લોકો સારવારનો ખર્ચ આપી નથી શકતા તેમની મફત સારવાર કરવામાં આવે છે. ડૉ.માને કહે છે,
"ઘણી વખત અમને આર્થિક સમસ્યાઓનો સામનો કરવો પડે છે પરંતુ દાતાઓ પાસેથી મળતી મદદને કારણે જરૂર પૂરતાં નાણાં મળી જતાં હોય છે."